6. Вацлаў Іваноўскі (25.05.1880–07.12.1943) - адзін з пачынальнікаў і лідараў беларускага нацыянальнага руху ў ХХ ст. Заснавальнік Беларускай рэвалюцыйнай партыі, сузаснавальнік Беларускай сацыялістычнай грамады. Апрацаваў першы лемантар сучаснай беларускай мовы, стварыў у Пецярбургу першае беларускае выдавецтва - суполку "Загляне сонца і ў наша ваконца", супрацоўнічаў з газетамі "Наша доля" і "Наша ніва". Міністар асветы ва ўрадзе Беларускай Народнай Рэспублікі, упаўнаважаны БНР на перамовах з Польшчай 1920 г. Доктар тэхнічных навук, быў рэктарам Мінскага беларускага педагагічнага інстытута, выкладаў у Віленскім універсітэце. З 1942 года бурмістар Мінска, загінуў у выніку замаху. Пахаваны: цэнтральная алея, ля касцёла.